XO ตั้งเป้ารายได้ปีนี้ “นิวไฮ” โต 15% รุกซื้อที่ดินเพิ่มขยายโรงงานใหม่
XO ตั้งเป้ารายได้ปี 65 ทำนิวไฮโต 15% สวนโควิดรับแผนบริหารจัดการล็อกต้นทุนวัตถุดิบ และคุมเสี่ยงความผันผวนด้านราคา พร้อมเตรียมสร้างโรงงานใหม่ในพื้นที่ 40 ไร่
XO ตั้งเป้ารายได้ปี 65 ทำนิวไฮโต 15% สวนโควิดรับแผนบริหารจัดการล็อกต้นทุนวัตถุดิบ และคุมเสี่ยงความผันผวนด้านราคา พร้อมเตรียมสร้างโรงงานใหม่ในพื้นที่ 40 ไร่
17 มี.ค. 2565

นายจิตติพร จันทรัช กรรมการผู้จัดการ บริษัท เอ็กโซติค ฟู้ด จำกัด (มหาชน) หรือ XO เปิดเผยว่า ภาพรวมปี 2565 เป็นอีกปีที่ท้าทาย แต่โดยภาพรวมบริษัทฯ มองว่า จะยังคงเติบโตขึ้นจากคำสั่งซื้อที่กลับมาฟื้นตัวต่อเนื่อง สินค้ากลุ่มซอสซึ่งเป็นสินค้ากลุ่มหลักไฮมาร์จิ้น โดยมีสัดส่วนยอดขายกว่า 80% มีความต้องการจากลูกค้า และยังคงเติบโตได้ในตลาดโลก รวมทั้ง แผนการขยายตลาดในเชิงรุก สานต่อกลยุทธ์การสนับสนุนค่าใช้จ่ายทางการตลาดหรือ Listing Fee ให้กับตัวแทนจำหน่ายเพิ่มขึ้นอยู่ที่ราว 25ล้านบาท จากปีก่อนอยู่ที่ 15 ล้านบาท ตลอดจนการเปิดตัวผลิตภัณฑ์ใหม่ อาทิ ซอสกัญชง ที่คาดจะเห็นยอดขายที่เพิ่มเติมเข้ามาในปีนี้ หลังจากเริ่มเปิดตลาดในช่วงปลายปี 2564
โดยทางบริษัท วางเป้าหมายรายได้ในปี 2565 เติบโตราว 10%-15% ทำนิวไฮต่อเนื่อง แม้ภายใต้สถานการณ์การแพร่ระบาดจากปี 2564 มีรายได้ 1,537.51 ล้านบาท กำไรสุทธิ 462.29 ล้านบาท และแม้ปัจจัยกระทบในปี 2565 บริษัทฯ พยายามบริหารจัดการภายในอย่างมีประสิทธิภาพ ส่วนผลกระทบจากสงครามรัสเซียและยูเครนที่เกิดขึ้น แทบไม่ส่งผลต่อบริษัท จากปัจจุบันสัดส่วนยอดขายหลักอยู่ในทวีปยุโรปกว่า 80% ด้านต้นทุนวัตถุดิบมีการล็อกราคาไว้ล่วงหน้าเพื่อควบคุมความเสี่ยง
อย่างไรก็ดี เพื่อรองรับการเติบโตในอนาคต ล่าสุดบริษัทฯ ได้ลงทุนซื้อที่ดิน 40 ไร่ ในนิคมอุตสาหกรรมโรจนะ แหลมฉบัง ซึ่งเป็นทำเลที่มีคุณภาพสำหรับเตรียมขยายโรงงานใหม่แห่งที่ 4 ในปี 2566 เพิ่มศักยภาพในการผลิต ตลอดจนความมั่นใจให้ลูกค้า ในโรงงานที่ได้มาตรฐาน และมีความทันสมัย บุกตลาดทั่วโลก จึงนับเป็นการลงทุนเพื่อเก็บเกี่ยวในอนาคต จากปัจจุบันใช้กำลังการผลิตในระดับ 75%